Prop de 1.500 persones visiten ExpoJove a Llíria
04 de Gener de 2018

ExpoJove es consolida en el seu segon any, i ho fa amb la participació d'al voltant de 1.500 persones, en una jornada festiva i familiar celebrada en les pistes exteriors del pavelló Pla de l'Arc, oferida per la Federació del Comerç i l'Ajuntament de Llíria.

Durant la vesprada d'ahir, els més menuts van disfrutar d'atraccions i tallers, a més d'altres activitats a càrrec de diferents col•lectius de Llíria, entre els que es trobaven la Federació del Comerç, la regidoria d'Infància i Joventut, l'associació Adonay i diferents comerços de la localitat, així com el Consorcio Valencia Interior.

Representants del consistori i de l'associació de comerciants van passar al llarg de la jornada per recinte.

L'alcalde Manolo Civera va subratllar que “es tracta de posar en contacte el teixit associatiu, l'ajuntament, el comerç, i altres servicis públics, per a acostar les seues funcions i activitats als més xicotets, i més en estes dates que estan tan plenes d'il•lusió i diversió”.

En este sentit, no van voler perdre's tampoc la cita els diferents cossos de seguretat, que van ser una de les grans atraccions de la jornada per als més menuts. Van estar presents tant la Guàrdia Civil, la Policia Autonòmica com la Policia Local, amb una exhibició de vehicles de patrulla i materials que utilitzen diàriament per a garantir la seguretat dels ciutadans; l'equip de Protecció Civil de Llíria amb la unitat de cavalleria, i el Consorci Provincial de Bombers a través d'un tràiler de simulació d'incendis.

“Els més menuts són els protagonistes del Nadal i per això ExpoJove ha sigut una de les grans apostes d'esta campanya festiva per al comerç federat: l'any passat es va impulsar la idea i en este ho hem volgut fer més gran encara”, ha declarat el president de la Federació del Comerç, Jorge Navarro.